section_heading: Prvih stotinu brojeva
paragraph_text: 200px|minijatura|lijevo Zvonimir Jakobović predložio je 16. siječnja 1992. Predsjedništvu HRS-a pokretanje novoga časopisa. Osamostaljenjem Republike Hrvatske, a time i Hrvatskoga radioamaterskog saveza, odnosno izlaskom HRS-a iz Saveza radio-amatera Jugoslavije, nastala je potreba i stvoreni su uvjeti za pokretanje vlastitog časopisa, u trećem pokušaju. Časopis je dobio ime Radio, jer je taj naziv prepoznatljiv i potpuno opisuje osnovno područje radioamaterske djelatnosti, a istodobno se oslanja na nazive svojih prethodnika. Dodana je i skraćenica HRS, a odnosi se na naziv krovne organizacije radioamatera u Hrvatskoj u 1992. kako bi i tako ostao trag vremena u kojem izlazi. Ideja je bila da Radio HRS ima profil prosječnog europskoga radioamaterskog magazina, s mnogim temama iz radiotehnike i elektronike, amaterskih radiokomunikacija, s vijestima iz radioamaterizma u Hrvatskoj i u svijetu. Namijenjen je radioamaterima u RH, radioamaterima hrvatskog podrijetla koji žive u svijetu, ali i svima koje zanima radioamaterizam. Radio HRS trebao je opstati uza sve teškoće u vrijeme nesklono izdavaštvu, trebao je biti časopis u kojemu hrvatski radioamateri pišu za sebe i svoje prijatelje, trebao je biti slika radioamaterizma u Hrvatskoj, te oživjeti današnji radioamaterizam, koji je primjenom najnovijih tehničkih dostignuća, ali i načina života, drukčiji od radioamaterizma prije nekoliko desetljeća. Osim uvida u repetitorsku i paketnu radiomrežu, u časopisu su i članci o radu na hrvatskim otocima i svjetionicima, o ARG-u, QRQ i QRP radu, UKV-u, KV-u, DX-informacijama, tu su pisma čitatelja, kalendari natjecanja, 9A u svjetskim asocijacijama, zakonska regulativa, napisi o radu QSL-ureda, ATV-u, računalu i računalnim programima u životu radioamatera, uključujući i mrežne stranice Hrvatskoga radioamaterskog saveza na www.hamradio.hr, zatim o Sunčevu ciklusu i rasprostiranju radiovalova te o radu preko satelita ili strukovnim radioamaterskim organizacijama. Časopis u svakome broju dio stranica posvećuje zanimljivim konstrukcijama radiouređaja i antena te radioamaterskim diplomama, a prenose se i članci iz drugih glasila. I valja naglasiti, časopis je u prvih stotinu brojeva zabilježio život radioklubova i njegovih članova te, poglacvito, progovorio o njihovu sudjelovanju u Domovinskom ratu. U časopisu se od prvoga do 102. broja njeguje rubriciranje članaka uz visoku razinu tehničke opremljenosti, a prvih stotinu brojeva lektorirala je Zorka Horvatić, doajen u tom području, uvodeći s dr. sc. Jakobovićem hrvatsko strukovno nazivlje. Najveće je priznanje Radio HRS-u svakako Državna nagrada tehničke kulture “Faust Vrančić”, 200px|minijatura|desno što ju je časopis Hrvatskoga radioamaterskog saveza dobio kao priznanje za deset godina izlaženja. U obrazloženju nagrade, koju su na svečanoj podjeli 15. ožujka 2002. predsjedniku HRS-a dr. sc. Nikoli Gamilcu predali ministar prosvjete i športa RH dr. sc. Vladimir Strugar i prof. dr. sc. Leo Budin, predsjednik Odbora za dodjelu Državne nagrade “Faust Vrančić”, rečeno je: “Časopis Radio HRS utemeljen je u srpnju 1992. godine kao strukovno i organizacijsko glasilo Hrvatskog radioamaterskog saveza i do danas je jedini časopis u području radiokomunikacija. Unatoč financijskim poteškoćama, odigrao je značajnu ulogu u vrijeme Domovinskog rata i do danas zadržao visoku razinu tehničke opremljenosti i stručnih priloga svojih suradnika. Časopis je moderna publikacija o radioamaterizmu i radioamaterskim udruženjima u Hrvatskoj i inozemstvu, a tematski obuhvaća područja radiokomunikacija, elektronike i primjene informatike u radiokomunikacijama. Uz pisane tekstove objavljuje sheme, fotografije i druge tehničke podatke radijskih i pratećih uređaja, a osobitu pozornost daje suvremenim događanjima u radioamaterskom pokretu i novijim pojavama u radioamaterskoj tehnici. Uređuje se prema međunarodnoj, europskoj i hrvatskoj tehničkoj normizaciji i, što smatramo važnim, uz uporabu hrvatskoga strukovnog nazivlja. Časopis Radio HRS u prošlih je gotovo deset godina izlaženja odigrao značajnu informativnu i edukativnu ulogu među hrvatskim radioamaterima i čitateljima i opravdao svoje postojanje.”